ARPANetile selline võrgu ülesehitus ilmselgelt ei kõlvanud. Võrgule esitati väga karm tingimus: sõjaolukorras, mis tänapäeval tähendab ju mitmeid tuumarünnakuid, pidi võrk või vähemalt osa sellest tööle jääma. Pole aga midagi lihtsamat, kui teha tuumapommi või paariga "kahjutuks" võrgu keskus! Tuletagem meelde 1991. aastal peetud Lahesõda - esmalt hävitasid ameeriklased täppispommidega Iraagi sidekeskused ja komandopunktid, misjärel Iraagi väeüksused kaotasid üksteisega kontakti ning neid oli kerge ükshaaval ümber piirata ja likvideerida.